## Educació comunica la proposta d’arranjament escolar per al curs 2025-2026 als consells escolars municipals

*** Es tracta d’una primera proposta provisional, a la qual els consells poden presentar al·legacions, i en la qual encara no s’han comptabilitzat les aules UECO ni la planificació resultant de l’elecció de llengua base
* Educació assegura que no hi haurà reducció d’unitats per al pròxim curs i es mantenen totes les unitats dels centres situats en les localitats afectades per la riuada del 29 d’octubre**

La Conselleria d’Educació, Cultura, Universitats i Ocupació ha iniciat la comunicació telemàtica de la proposta d’arranjament escolar per al curs 2025-2026 als consells escolars municipals que tenen centres educatius de titularitat de la Generalitat en els quals es preveu fer algun canvi en les unitats.

L’estructura d’unitats de cada centre servix per a fer el càlcul de llocs escolars que serviran de base per a la publicació de les vacants que cada centre oferix en el procés d’admissió de l’alumnat.

Esta primera comunicació és provisional, ja que des dels consells escolars es poden presentar les al·legacions que es consideren oportunes i cal tindre en compte que encara falta per comptabilitzar les aules UECO -unitats específiques en centres ordinaris- per a millorar l’atenció a la diversitat des d’una perspectiva inclusiva a l’espera de les propostes realitzades pels centres.

Així mateix, falta per incloure la planificació resultant de la consulta de la llengua base. En qualsevol cas, des d’Educació s’assegura que, tenint en compte el còmput total, no hi haurà reducció d’unitats per al pròxim curs. En el curs actual, 2024-2025, l’arranjament escolar va concloure amb la creació de 35 unitats més respecte al curs anterior.

L’arranjament escolar del curs 2025-2026 s’ha basat en quatre grans elements, segons ha explicat el director general de Centres Docents, Jorge Cabo. D’una banda, el padró de naixements dels anys 2022 i 2023, que servix de base per a calcular l’oferta de llocs escolars en el nivell de 3 anys i en el primer cicle d’educació infantil en els CEIP i CRA que tenen autoritzada esta etapa. En este sentit, i segons la informació facilitada per l’INE, els nascuts en 2022 i empadronats a la Comunitat Valenciana són 35.604.

A més, es dona continuïtat a la demanda d’escolarització sobrevinguda que es produïx en determinades zones de la Comunitat Valenciana. Esta demanda, que es dona al llarg del curs, es consolida per al curs següent. Es tracta d’una actuació especialment important en diverses zones de la província d’Alacant.

El tercer element d’este arranjament escolar és l’atenció a l’alumnat resident en localitats en risc de despoblament. “En estos casos s’ha fet un esforç important per continuar baixant les ràtios d’alumnat per unitat, que ha redundat en una variació d’unitats i, en conseqüència, en una major dotació de professorat que implicarà una millor atenció educativa”, ha afirmat Cabo.

Finalment, tal com ja es va anunciar en la presentació de les instruccions de l’arranjament als sindicats que formen part de la Mesa Sectorial, s’han mantingut totes les unitats dels centres situats en les localitats afectades per la riuada del 29 d’octubre.

Fecha: 27/03/2025